የደቡብ ሱዳንን ቀውስ ለመፍታት ኢትዮጵያና የተበባበሩት መንግሥታት በጋራ እየሰሩ ነው
የደቡብ ሱዳኑን ግጭት በዘላቂነት ለመፍታት ኢትዮጵያ ከተባበሩት መንግሥታትና ከሌሎች ዓለም ዓቀፍ ድርጅቶች ጋር ተባብራ እየሰራች መሆኗን የኢፌዴሪ ውጭ ጉዳይ ሚኒስትር ዶክተር ወርቅነህ ገበየሁ ገለጹ፡፡ የውጭ ጉዳይ ሚኒስትሩ ከተባበሩት መንግሥታት የሱዳንና ደቡብ ሱዳን ልዩ መልዕክተኛ  ኒኮላስ ሃይሶም ጋር በአዲስ አበባ ተወያይተዋል፡፡በውይይታቸውም በደቡብ ሱዳን ወቅታዊ ሁኔታና ቀውሱን ለመፍታት በመያስችሉ  መፍትሄዎች ላይ ተነጋግረዋል፡፡ከዚህ በተጨማሪ በደቡብ ሱዳንና በምስራቅ አፍሪካ ሰላምና ደህንነትን ለማረጋገጥ በጋራ መስራት በሚችሉበት መንገድ ምክክር አድርገዋል፡፡በውይይታቸውም የኢፌዲሪ ውጭ ጉዳይ ሚኒስትሩ በአዲሷ ሀገር የተፈጠረውን ቀውስ በዘላቂነት ለመፍታት ተፋላሚ ኃይሎችን ያካተተ ውይይትና ድርድር ማድረግ እንደሚያስፈልግ ተናግረዋል፡፡በሀገሪቱ የተቀሰቀሰውን ግጭት ለማስቆም የተባበሩት መንግሥታት፣ የአፍሪካ ህብረትና ኢጋድ የተቀናጀ ጥረት ወሳኝ መሆኑንም ነው በአጽንኦት የተናገሩት፡፡ኢትዮጵያ ለቀጠናው ሰላምና መረጋጋት እያበረከተች ያለውን አስተዋጽኦ ያደነቁት ልዩ መልዕክተኛው  ለአካባቢው ሰላምና መረጋጋት ከኢትዮጵያ ጎን ለመቆምና አስፈላጊውን ድጋፍ ለማድረግ ዝጉጁ መሆናቸውን አረጋግጠውላቸዋል፡፡ኢትዮጵያ እኤአ ለደቡብ ሱዳኑ የሰላም ስምምነት ፊርማ ቁልፍ አስተዋጽኦ ማበርከቷ ይታወሳል፡፡በደቡብ ሱዳን የተቀሰቀሰው ግጭት ከሀገሪቱ ህዝብ አንድ ሶስተኛ ያህሉን ለስደት ዳርጓል፡፡
መቀመጫቸውን አዲስ አበባ ያደረጉ የተባበሩት መንግስታት ከፍተኛ የስደተኞች ኮሚሽን የስራ ኃላፊዎች በየቀኑ 500 ደቡብ ሱዳናውያን ምግብና መጠለያ ፍለጋ ወደ ኢትዮጵያ እንደሚገቡ ይፋ አድርገዋል፡፡ 